
WINE COUNTRY COURIER

Grant Ashton tiltalt for mordet på Spencer Ashton

 

Grant Ashton nyter stor respekt i samfunnet, men har likevel sitt å stri med, virker det som. Man skulle tro at han ville slå hardt tilbake mot den alvorlige tiltalen mot ham, men det var resignasjon i Grants øyne i rettslokalet i dag. Men hvorfor ville Grant myrde Spencer Ashton etter alt det familien hans har vært gjennom? I denne journalistens øyne rimer det ikke…

Og apropos øyne… Vi har merket oss en meget kjekk og mystisk ny mann i byen – en virkelig fryd for øynene. Hvem er denne praktfulle blåøyde Ford Matthews? Og hvorfor har han forsøkt å besøke Grant Ashton? Ryktene sier at han er blitt observert på byen sammen med avdøde Spencer Ashtons antatte elskerinne, Kerry Roarke. Kanskje han har noe å gjøre med drapsetterforskningen? Bare tiden og den pågående familiefeiden vil avsløre sannheten…


Prolog

San Francisco, 1991

 

Sally Barnett Ashton var død. Ett problem mindre for Spencer Ashton.

På kontoret sitt i Ashton-Lattimer Corporation, betraktet han den private etterforskeren som satt tvers overfor ham. Det virket som om mannen ventet at han ville reagere med sorg over nyheten om sin første kones død. Tvert imot, Spencer følte bare lettelse over at den fjollete Sally var ute av bildet.

Han lente seg tilbake i stolen og forberedte seg på å stille flere spørsmål. Ikke fordi han var interessert, men fordi han hadde behov for å vite. – Og tvillingene?

– De er tjueåtte nå. Grant bor fortsatt i Nebraska. Han overtok familiegården etter at svigerforeldrene dine døde.

– Tidligere svigerforeldre. Spencer hadde bare forakt til overs for de arrogante Barnetts.

Etterforskeren så forvirret på ham. – Frem til 1975, da Sally døde, var de svigerforeldrene dine, siden du aldri juridisk skilte deg fra datteren deres.

Spencer begynte å miste tålmodigheten. – Unødvendige detaljer, Rollins. Fortsett.

– Som jeg sa så er det Grant som driver familiegården. Kveg og jordbruk. Han har gjort det svært så bra.

Tydeligvis hadde gutten arvet Spencers forretningstalent og dette til tross for at han ble oppfostret av en flokk bondeknøler. – Hva med den andre?

– Grace, datteren din, fødte to barn, Ford og Abigail Ashton, i 1979 og 1981.

– Ashton?

Rollins bladde gjennom en mappe som inneholdt rapporten. – Ja, det finnes ingen papirer på at hun giftet seg. Folk i den gamle hjembyen din fortalte meg at hun aldri oppga en far.

Sinne ulmet under Spencers rolige fasade. Men grunnen var ikke at datteren hans hadde født to uekte barn. Sinnet var rettet mot ham selv som hadde blitt tvunget til å gifte seg med byens dydsmønster for å gi ungene hans et navn. Og nå viste det seg at hans egen datter hadde vært mindre moralsk enn det han selv hadde vært. Men han var ikke overrasket. Sally hadde skjemt henne bort fra den dagen hun ble født. Han husket fortsatt Grace sin stadige sutring som barn, selv om det nå var mange år siden han hadde dratt og aldri sett seg tilbake. – Hvor er Grace nå?

Rollins strøk en hånd over haken sin. – Det er et godt spørsmål. Det sies at hun stakk av med en selger for fem år siden da ungene fortsatt gikk på grunnskolen. Hun er sporløst forsvunnet, men jeg kan fortsette å lete.

– Det er ikke nødvendig. Så lenge hun ikke plaget Spencer, ga han blaffen i hvor hun var. – Hva med ungene hennes?

– Sønnen din har ansvaret for barnebarna dine. Han oppfostrer dem alene.

Spencer syntes det var ironisk at han hadde barn på samme alder som barnebarna sine. Det var ikke uvanlig for en mann som hadde blitt tvunget til å gifte seg i en latterlig tidlig alder. – Grant er ikke gift?

– Nei.

Tydeligvis hadde han overvurdert sin eldste sønns intelligens. Hvorfor ville en mann belemre seg selv med unger som ikke var hans egne? Eller hvilke som helst unger, for den sakens skyld? Tidlig hadde han lært at barneoppdragelse burde være en kvinnes ansvar.

Spencer bøyde seg frem og så alvorlig på Rollins. – Jeg håper du var diskré da du dro tilbake til Crawley?

– Selvfølgelig. Jeg fortalte de som spurte at vi var ungdomsvenner, men at vi senere mistet kontakten. Men du skal vite det at du ikke er særlig populær i byen. Var jeg deg, ville jeg drøye lenge med å besøke byen igjen.

Spencer aktet aldri å dra tilbake til gudsforlatte Nebraska. – Og jeg antar at du skjønner at jeg krever din absolutte diskresjon.

– Tenker du på det faktum at jeg vet at ditt andre ekteskap ikke var gyldig fordi du aldri avsluttet det første?

Det stemte, men hans nåværende ekteskap var gyldig, selv om han ga blaffen i hva Lilah mente om både ham og ekteskapet. Om nødvendig kunne også hun erstattes, og på mange måter var hun allerede blitt det. Flere ganger. Det var fordelen ved å ha tillitsfulle sekretærer og makt. – Jeg forventer at du holder alt dette for deg selv. Hvis ikke, får du aldri arbeide i denne byen igjen.

For første gang virket Rollins nervøs, noe som gledet Spencer. – Jeg er profesjonell, mr Ashton. Du kan stole på meg.

Spencer stolte ikke på andre enn seg selv. – Fint. Løftebrudd tåles ikke.

Rollins nølte et øyeblikk før han snakket igjen. – Jeg er ikke advokat, men er du ikke bekymret for at noen kan finne det ut? Hvis det skjedde, ville ikke det bety at du mistet dette firmaet siden det tilhørte din andre kones far?

– Det bekymrer meg ikke. Faren hennes overdro sine aksjer til meg. Caroline kan ikke gjøre krav på dem. Spencer smilte for seg selv. Lattimer hadde vært et lett bytte, og det samme gjaldt datteren hans.

– Jeg antar at du har gardert deg. Rollins skjøv tilbake stolen, reiste seg og gjorde en håndbevegelse mot mappen. – Du finner alle detaljene der, kopier av fødsels- og dødsattester. Og noen fotografier jeg kom over. Et er av sønnen din. I tilfelle du er interessert i hvordan han ser ut nå.

Spencer var bare mildt nysgjerrig. – Det er alt. Han dro frem skrivebordsskuffen, tok frem en konvolutt og ga den til Rollins. – Beløpet vi ble enige om, i kontanter, pluss litt ekstra for din taushet.

Rollins gliste. – Hyggelig å gjøre forretninger med deg. Nyt reisen tilbake til gamle dager.

Uten så mye som et håndtrykk, noe som passet Spencer bra, skrittet mannen ut gjennom døren. Da døren gikk igjen etter ham, åpnet Spencer mappen og bladde gjennom den. Sammen med bildet av den eldste sønnen sin, fant han en artikkel fra Crawley Crier. Han hadde visstnok mottatt en slags hedersbevisning fra byen som var kjent for sin tåpelige sentimentalitet. En gutt på rundt tretten og en jente et par år yngre, sto på hver side av Grant. Pene unger, men med hans gener ville han ikke ha ventet seg noe annet.

Han lukket mappen. Dette kapittelet av livet hans var slutt for lenge siden. Han trengte ikke bekymre seg for at Sally en vakker dag ville dukke opp på dørterskelen hans. Sannsynligvis ville verken hans dumdristige sønn eller hans ubesindige datter gjøre det heller. Og selv om de gjorde det, hadde han ingen planer om å snakke med dem. Hans fortid i Crawley var like død som det byen var.

Spencer Ashton levde et usårlig liv og sto ikke til regnskap for noen. Og utvilsomt ville han fortsette å leve det livet i mange år til. Ja, faktisk hadde han planer om å overleve dem alle.

August, fjorten år senere

 

Spencer Ashton var død, og Grant Ashton var tiltalt for drapet på ham.

Det meste av livet hadde Ford Ashton måttet utholde å bli kalt et ludders uekte barn av en uforsonlig by i Nebraska. Hun hadde aldri brydd seg om sønnen sin og hadde omsider forlatt ham, men det hadde han overlevd. Men synet av onkelen hans – mannen som hadde oppfostret ham – iført fengselsklær og lenket som et dyr, var det verste øyeblikket i Fords tjueseks år gamle liv.

Med tungt hjerte sto han i rettslokalet i San Francisco blant flokken av nysgjerrige tilskuere, og hørte dommeren kunngjøre at Grant Ashton ikke ble løslatt mot kausjon. Drevet av desperasjon og blindt hat albuet han seg frem gjennom mengden, som nå beveget seg i motsatt retning. Men før han rakk frem til onkelen sin, før han rakk å fortelle ham hvor mye han betydde for ham, hadde bevæpnede vakter ført ham bort. Men ikke før Ford hadde møtt Grants blikk og sett resignasjonen i øynene hans.

Han kunne ikke tillate at onkelen hans ga opp. Ikke nå. Ikke etter alt det de hadde vært gjennom sammen. Med knyttede never bekjempet han trangen til å deise løs på noen. Å oppleve en slik urettferdighet var ikke til å holde ut.

– Mr Ashton.

Han spant rundt mot den ukjente stemmen. En ung fyr i mørk dress sto foran han. Utvilsomt en mediagribb. – Jeg svarer ikke på noen fordømte spørsmål.

Mannen skjøv brillene lenger opp på neseryggen. – Jeg er ikke journalist. Jeg er sekretær for din onkels advokat. Vil du følge meg, noen vil gjerne treffe deg.

Endelig fikk Ford snakke med Grant. Endelig kunne han fortelle ham alt det han hadde på hjertet, alt det som måtte sies. Han fulgte etter mannen gjennom en smal gang til et avskjermet rom. Da mannen åpnet døren, ventet han å se onkelen sin sitte og vente på ham. I stedet så han Caroline Sheppard – tidligere Caroline Ashton – og hennes nest eldste sønn, Cole, sitte ved et lite konferansebord.

Sekretæren gikk, og Caroline kom bort til ham med utstrakte armer. – Jeg er så lei meg, Ford.

Han tok imot omfavnelsen hennes og skjulte skuffelsen med et reservert smil. – Jeg er glad for at du er her, Caroline.

Cole kom også bort til ham med utstrakt hånd. – Trist å se deg igjen under slike vonde omstendigheter, Ford. Vi var ikke sikker på om du ville greie det på så kort varsel.

Ford grep hånden hans og sa: – Jeg var heller ikke sikker. Jeg byttet fly i Denver og tilbrakte natten på flyplassen. Tok så første fly i morges.

Carolines ansikt uttrykte moderlig bekymring, noe som hadde vært totalt fraværende i Fords liv grunnet fraværet av en mor. – Det betyr at du ikke har sovet i natt?

– Ja, men jeg hadde ikke fått sovet likevel etter å ha fått beskjeden fra dere.

Hun kjørte en hånd gjennom det korte, blonde håret sitt. – Beklager at jeg ikke fikk snakket med deg personlig. Syntes det var fælt at du fikk høre om arrestasjonen på telefonsvareren din, men jeg visste ikke hvordan jeg skulle få tak i deg.

– Du trenger ikke å unnskylde deg, Caroline. Du kunne ikke vite at jeg var utenbys i forretninger. Det overrasker meg at Grant ikke ga deg mobilnummeret mitt.

Caroline sukket. – Grant ønsket ikke at jeg skulle ringe deg i det hele tatt, men jeg visste at du ville vite det. Jeg visste også at det snart kom i nyhetene, og jeg ville ikke at du og Abby skulle få vite det på den måten.

Abby. Pokker, Ford så ikke frem til å fortelle søsteren sin om arrestasjonen. Selv om hun var sterk, var hun også gravid. Med tvillinger. – Det har gått tre måneder siden drapet. Jeg trodde kanskje Grant ikke lenger sto på listen over mistenkte. Hvorfor i huleste ble han arrestert nå?

– I tillegg til krangelen han hadde med Spencer den dagen han ble myrdet, begynte Cole, – er det noen som hevder å ha sett ham gå inn i bygningen noen minutter før kl ni, omtrent på det tidspunktet Spencer ble drept. Dette vitnet pekte ham ut ved en vitnekonfrontasjon.

Gud, Ford hadde ikke lyst til å høre dette. Hvis bare Grant hadde kommet hjem til Nebraska, ville ikke noe av dette ha skjedd. Hvis han bare ikke hadde vært så fast bestemt på å bli i San Francisco for å treffe den vemmelige faren sin, ville han ha vært hjemme nå og hjulpet til med innhøstingen i stedet for å være siktet for fadermord.

En ting visste Ford – onkelen hans hadde temperament, men han kunne aldri drepe en mann, samme hvor rettferdig drapet var. – Han gjorde det ikke.

– Det tror ikke vi heller, Ford, sa Caroline. – Men Spencer har alltid etterlatt ofre i kjølvannet sitt, og det forbauser meg ikke at det fortsetter selv etter hans død.

Ford forsto henne. Caroline hadde vært et av hans mange ofre. – Vet vi hvem dette vitnet er og hvorfor det har gått så lang tid før vedkommende sto frem?

– Vi kjenner ikke detaljene, sa Cole. – Men du vil få anledning til å snakke med Grants advokat på mandag.

Det var ikke bra nok for Ford. – Hvorfor på mandag? Hvorfor ikke nå?

– Han er dessverre bortreist hele helgen.

– Han heter Edgar Kent og har et utmerket rykte som forsvarsadvokat, tilføyde Caroline. – Jeg håper du ikke har noe imot at jeg tok meg friheten til å engasjere ham.

– Nei, selvfølgelig ikke. Han hadde ingenting å utsette på denne kvinnen. Hun hadde ikke vært annet enn vennlig siden han møtte henne for seks måneder siden i Napa i Abbys bryllup. – Når kan jeg treffe Grant?

Caroline utvekslet et kort blikk med Cole før hun sa: – Ifølge mr Kent er det umulig.

Trangen til å slå et hull i veggen kom tilbake. – Hvorfor ikke hvis de akter å holde ham innesperret?

– De fører ham til et fengsel som huser noen av de verste kriminelle, sa Cole. – Du kan bare kommunisere med ham gjennom advokaten hans.

Et voldsomt raseri blusset opp i ham. – Det er utrolig at han ikke ble løslatt mot kausjon.

Caroline ristet på hodet. – Han blir ansett som en fluktrisiko siden ingenting binder ham til byen. Og fordi han bærer Ashton-navnet tror de også at han har forbindelser og nok penger til å komme seg ut av landet.

– Det er latterlig. Han ville aldri ha flyktet fra ansvaret sitt. Han er ikke typen til det. Og han har aldri vært andre steder enn Nebraska og nå California. I motsetning til Ford, som hadde reist utenlands etter studiene og flere ganger senere i forbindelse med den vellykkede forretningsvirksomheten sin. – Det er fryktelig å tenke på at han blir behandlet som en hardbarket forbryter.

Cole gned en hånd over nakken og slo blikket ned. – Ifølge staten California er han det.

Staten tok feil. Fullstendig feil. – Hva skjer nå?

– Kent sa at saken vil bli ført for en storjury, fortsatte Cole. – Hvis bevisene er tilstrekkelige, blir han brakt for retten igjen, og en dato for rettssaken blir fastsatt. Den prosessen kan visst ta ganske lang tid.

Den tiden skulle Ford bruke konstruktivt. – Jeg skal renvaske ham. Samme hva som kreves.

– Grant sa du ville prøve det, sa Caroline. – Han sa også at du skulle la politiet og rettssystemet håndtere det.

– Håndtere det? utbrøt han. Han måtte anstrenge seg for å holde følelsene under kontroll. – De tror de har den skyldige. Men jeg akter ikke å bare bli sittende med hendene i fanget mens jeg er her. Jeg vil etterforske litt på egen hånd.

Cole sendte ham et forståelsesfullt blikk. – Jeg tenkte meg det og klandrer deg ikke. Jeg har også noen opplysninger som kanskje du kan få bruk for. Det gjelder Spencers assistent i Ashton-Lattimer, Kerry Roarke. Jeg så dem sammen i en restaurant for flere måneder siden, da jeg var sammen med Dixie. Kanskje hun vet mer enn hun sier, spesielt siden det er hun som hevder at hun hørte Grant true Spencer.

– Grant fortalte meg om det, og han sa også at det var sant. Det er grunnen til at jeg ikke er sikker på om hun vil være til noen hjelp.

Caroline la en arm rundt livet til Cole, som om hun trengte fysisk støtte. – Ford, vi vet alle at Spencer har misbrukt mange kvinner. Jeg har alltid trodd at han en dag ville møte en som ikke lot seg utnytte. Kanskje Kerry Roarke er den kvinnen.

Misbrukte kvinner som innbefattet Fords egen bestemor og Caroline. – Så du tror at denne Kerry kanskje gjorde det?

– Hun har alibi, sa Cole. – Hun kan bevise at hun var på et eller annet slags kveldskurs. Men hun kan ha leid noen til å gjøre det.

Caroline rynket pannen. – Det må ha kostet penger, og så vidt jeg vet har hun ikke det.

– Det finner jeg ut av. Det og alt han trengte å vite om Kerry Roarke. – Har du noen anelse om hvor jeg kan finne henne?

– Hun arbeider fortsatt hos Ashton-Lattimer, det er det eneste jeg vet, sa Caroline. – Walker, Spencers nevø, kan sikkert hjelpe deg. Han drev selskapet frem til forrige måned. Selv om han var veldig lojal mot Spencer og ikke spesielt begeistret for oss, bør han være fornuftig.

Dette var i hvert fall en begynnelse, tenkte Ford. – Hvis du gir meg nummeret hans, så ringer jeg ham etter at jeg har funnet meg et hotell. Noen gode forslag?

– Du kan gjerne bo på vingården hos oss, sa Caroline.

– Takk for tilbudet, men Napa ligger litt for langt fra San Francisco. Hvis jeg skal sjekke denne kvinnen, må jeg bo i byen. Han ville også være i nærheten av onkelen sin, selv om han ikke kunne treffe ham.

– Du må være forsiktig, Ford, sa Cole. – Hvis hun finner ut at du er en Ashton, vil hun sannsynligvis ikke snakke med deg. Og i hvert fall ikke hvis hun er innblandet på noe vis.

– Jeg skal finne ut av det. Og det skulle han. Han hadde ingen toleranse for kvinner som ikke eide anstendighet. Kvinner lik hans egen mor som hadde sviktet barna sine, akkurat som hennes egen far hadde sviktet barna sine. Spencer Ashton hadde nok et rykte som kvinnejeger, men det krevdes likevel to for å ha et forhold. Derfor var Kerry Roarke like skyldig som Fords bestefar, selv om det viste seg at hun ikke var skyldig i drap. Men noen var skyldig, og det var ikke Grant.

Caroline vred seg hele tiden i hendene, et tegn på hennes bekymring. – Lucas og Eli ba meg hilse. Det var så mye å gjøre på gården at de ikke kunne komme fra. Dessuten ba Jillian og Mercedes meg fortelle deg at de håpet å treffe deg snart. De orket ikke å være her, men de tenker på deg og Grant.

Ford grep hendene hennes. – Det er greit, Caroline. Det ville blitt for tøft for jentene å bli konfrontert med mannen som er anklaget for å ha drept faren deres.

Det kom et glimt av sinne i øynene til Cole. – Han var ikke mye til far, Ford. Ikke slik Grant var for deg. Det er tøft for oss alle siden vi tror at Grant er uskyldig, ikke fordi at Spencer er død.

Ford tok hånden hans igjen. – Jeg setter pris på støtten din, Cole.

– Bare hyggelig. Du er en del av familien. Cole gjorde en håndbevegelse i retning av døren. – Vi kan kjøre deg til et hotell. Bilen står på baksiden av tinghuset.

*

Kerry Roarke hadde lært en viktig lekse tidlig i livet: Vær alltid på vakt mot en manns motiver.

Den leksen hadde hun aldri glemt, og noen folk skjønte rett og slett ikke hvorfor hun holdt seg langt unna menn. Spesielt venninnene hennes som hun nettopp hadde tilbrakt det vanlige fredagstreffet sammen med i en trendy bar i Nob Hill. I flere timer hadde hun hørt dem skravle i vei om det aktive sexlivet deres og hennes mangel på et. Gang på gang hadde hun fortalt dem at hun ikke var interessert i å «finne seg en fyr», av grunner de aldri kunne skjønne.

De hadde gått for noen få minutter siden for å gå den vanlige barrunden sin, og samtidig hadde de gitt henne det vanlige rådet om å skaffe seg et liv. De hadde også puttet en pakke kondomer i vesken hennes. Kondomer eller ikke kondomer, Kerry var ikke i sjekkehumør i dag, eller hvilken som helst dag, for den sakens skyld. Hun hadde en karriere å tenke på, og en bitter fortid hang over henne som en mørk sky.

Det var grunnen til at hun valgte å bli værende i baren, som var et relativt trygt sted å være for en kvinne som ville være i fred. Likevel hadde det ikke vært til å unngå at flere av forretningsmennene som besøkte baren etter arbeidstid, hadde lagt an på henne, men hun hadde til fulle lært seg avvisningens kunst.

Til tross for Kerrys skepsis når det gjaldt det motsatte kjønn, hadde en mann som satt med et glass øl i hånden nær utgangen, vekket interessen hennes, mest fordi han skilte seg ut fra de vanlige kundene. Han var iført en blå sportsjakke over en hvit skreddersydd skjorte. Jeansen klistret seg til lange, muskuløse ben, og de brune cowboystøvlene brøt med bildet av en forretningskakse. Den brune huden og den sandfargede piggsveisen tydet på at han kunne være en surfer. En virkelig praktfull surfer. Men de fleste surfere som hun hadde kjent, var ikke så røslige og velbygde. Mot sin vilje måtte hun innrømme at han interesserte henne, men ikke så mye at hun ville invitere ham bort til seg.

Du må ta noen sjanser, Kerry…

I et forsøk på å ignorere venninnenes velmente råd og den kjekke fremmede, konsentrerte hun seg om sodaglasset sitt. Likevel ble blikket hennes nå og da trukket mot ham som en magnet. Men da han reiste seg og kom mot henne, slo hun blikket ned. Med hamrende hjerte så hun i synsranden at han hadde satt seg et par krakker bortenfor henne. På god avstand, noe som tydet på at han ikke var interessert i henne.

Hun burde føle lettelse, men i stedet ble hun skuffet. Det irriterte henne. Samme hvor kjekk denne mannen var, så var han en fremmed, og de fleste fremmede betydde fare. Det var på tide hun tømte glasset sitt, grep vesken og gikk hjem. Hun ville spise middag og se en klassisk film sammen med Millie, den eksentriske og kjære husvertinnen hennes.

– Unnskyld meg.

Kerry stivnet med glasset i hånden. Hun tok en rask slurk og møtte den fremmedes blikk – og så en klisjé. Soveromsøyne. Blå, blå soveromsøyne. Øyne like strålende som Millies samling av østerriksk krystall.

Da hun innså at hun stirret, klarnet hun halsen i et forsøk på skjule sin forlegenhet. – Er det meg du snakker til?

– Ja, maʼam. Bor du her?

En typisk innledningsreplikk, bortsett fra maʼam-delen. – Jeg går sjeldent på bar. Det er for bråkete.

Han smilte, og Kerry falt nesten av krakken. Måtte han ha smilehull som matchet den lille kløften i haken? Og måtte han ha mørkt kinnskjegg som matchet øyenbrynene? Noe som var underlig med tanke på det blonde håret. Kanskje det var bleket av solen. Kanskje var han en surfer som var forkledd som cowboy.

Han foldet hendene foran seg. Store, sterke hender. – Jeg mente om du bor i San Francisco?

– Ja, det gjør jeg. Hun hadde bodd i byen i ti år, og flere av de årene hadde vært tunge.

– Fint. Da kan du kanskje hjelpe meg. Han tok frem en bunke brosjyrer fra innerlommen sin og la dem på disken foran henne. – Jeg skal bare være her et par dagers tid, og jeg vet ikke hva jeg skal gjøre først. Har du noen forslag?

Å, det hadde hun. Han burde tre en pose over hodet før den maskuline skjønnheten hans blindet henne. Men hun sa: – La meg få se.

Han samlet sammen brosjyrene sine og gled inn på krakken ved siden av henne. Han rakte frem en hånd og sa: – Ford Matthews.

Hun grep den og merket seg øyeblikkelig trevlene og styrken i grepet hans. Etter at han hadde kalt henne maʼam hadde hun ventet seg en mer landsens aksent, men han hadde ingen spesiell aksent. – Kerry Roarke, sa hun etter at han hadde sluppet hånden hennes.

– Hyggelig å treffe deg, Kerry.

– Ford er et interessant navn. Av en eller annen grunn tror jeg at jeg nettopp har hørt det, men jeg kan ikke huske hvor.

– Mange har en Ford. Han smilte igjen og strøk en hånd over haken. – Jeg kan forestille meg deg i en rød Mustang kabriolet.

– Neppe.

– Ikke engang da du var seksten?

– Jeg har aldri hatt en sportsbil.

– Ikke jeg heller, egentlig. Det går mer i lastebiler der jeg kommer fra.

Kerry lekte med servietten under glasset sitt før å unngå blikket hans. – Hvor kommer du fra, Ford?

– En liten by i Midt-Vesten.

– Midt-Vesten dekker et stort område. Hvilken stat?

Han nølte et øyeblikk før han sa: – Kansas.

Den lille nølingen plaget henne litt, men kanskje han skammet seg over røttene sine. Slikt forsto hun. – Hva jobber du med?

– Jeg er bonde. Eier noen mål dyrket mark. Noen hester og kyr.

Da hadde hun ikke tatt helt feil, og det var oppløftende. Hun likte ikke oppblåste, rike menn i det hele tatt. – Det må være hardt å drive en gård. Og der hadde hun årsaken til den brune huden og det solblekede håret.

– Det kan være det. Ingen åtte til firejobb, akkurat, men jeg liker å bruke hendene mine.

Og hendene hans så svært så dyktige ut. De kunne nok mer enn å dyrke jord. – Det høres spennende ut.

– Egentlig ikke. Det er faktisk ganske kjedelig hvis du ikke er i bransjen. Men det er et godt levebrød hvis alt går bra.

– Og du er din egen sjef.

– Jepp, det er jeg.

Jepp. Nok en indikasjon på hvor han kom fra. – Det må være fint å være sin egen sjef. Jeg håper å bli det en dag. Jeg antar at du ikke er her i forretninger.

– Niks. Bare fornøyelser. Og hva driver så du med? Han hørtes oppriktig interessert ut, noe Kerry ikke var godt vant med.

– Akkurat nå jobber jeg i en investeringsbank. Jeg var administrerende assistent, men på grunn av omstendigheter utenfor min kontroll, ble jeg degradert til personalavdelingen.

– Terget du sjefen?

– Han døde, faktisk.

– Hva skjedde?

– Han ble myrdet.

Hvis Ford ble sjokkert, viste han det ikke. – Har de tatt fyren som gjorde det?

Varselklokker ringte i Kerrys hode. – Hvem sa det var en fyr?

Han trakk på skuldrene. – Jeg bare antok det.

– Du lyver ikke om at du er bonde, vel? Hun så spørrende på ham.

Han fikk et forvirret ansiktsuttrykk. – Nei. Hva får deg til å tro det?

– Fordi de tre siste månedene har pressen jaktet på meg. Og det ville ikke overraske meg om du var journalist på jakt etter informasjon. Hvis du er det, har jeg ingenting å si.

– Jeg forsikrer deg at jeg ikke er det. Da han gled ned fra krakken trodde Kerry at han ville gå. I stedet tok han frem lommeboken sin fra baklommen, lette gjennom den og utbrøt: – Pokker.

Hun hvilte albuen på disken og støttet haken i håndflaten sin. – Har du glemt legitimasjonen din?

– Ja, faktisk har jeg det. Førerkortet mitt. Jeg tror ikke at fyren som sjekket meg på flyplassen, leverte det tilbake.

– Det var beleilig.

– Ikke hvis man vil komme seg hjem igjen.

– Jeg mente det var beleilig å ikke ha noe som kan bevise hvem du er.

Han satte seg igjen og sukket tungt. – Jeg har en utdannelse i markedsføring. Jeg strøk nesten i engelsk to ganger, kunne ikke skrive en god stil om det så sto om livet, og har aldri engang vurdert å bli journalist. Nå for tiden tilbringer jeg det meste av tiden med å tråkke i gjødsel og snakke med kyrne mine.

– Og du tørket støvlene dine før du gikk inn hit?

– Jeg har nye støvler, kjøpt spesielt for denne turen. Jeg måtte kjøre helt til Kansas City for å få tak i dem. Hjembyen min har bare et postkontor og en dagligvarebutikk. Ett trafikklys, og det er bare fem år gammelt.

Han virket ekte, men hun hadde flere spørsmål. – Du har ikke kone og tre barn hjemme, da?

– Nei. Dårlig utvalg i småbyer for tiden.

Dårlig utvalg i storbyer også, tenkte Kerry. Hun så granskende på ham og så ingenting som tydet på at han løy. Hun fikk stole på instinktene sine, og de fortalte henne at han var ærlig. Dessuten ville hun bare ha en kort samtale før hun satte kursen hjemover.

– Greit, jeg er overbevist. Hun gjorde en håndbevegelse mot brosjyrene. – La meg ta en titt, så skal jeg gi deg noen gode tips.

Han skjøv brosjyrene bort til henne. Hun så gjennom dem, men fant ingen severdigheter hun ville anbefale. – Det meste er kjedelig og dyrt.

– Hva kan du så foreslå?

– Flere steder utenfor den opptråkkede stien, og et par av de bedre turistattraksjonene bør du få med deg. Kveldsturen i Alcatraz er ganske interessant.

Han ble brått alvorlig. – Fengsler interesserer meg ikke i det hele tatt.

Flere varselklokker ringte. – Du har ikke sittet inne, vel?

Han smilte igjen, men det var et vaktsomt smil. – Nei, men jeg har en slektning som satt inne for kvegtyveri.

– Driver folk fortsatt med det?

– Ja. Hvis de er desperate nok.

Kerry visste alt om desperasjon. Men hun visste ikke hva det var som fikk henne til å spørre: – Har du spist middag? Kanskje grunnen var at han tiltrakk henne. Eller kanskje grunnen var venninnene som oppmuntret henne til å ta en sjanse nå og da. Dette var kanskje risikofylt, men hun følte behov for å ta den risikoen.

– Niks, har ikke spist noe siden peanøttene på flyet. Har du noen forslag?

– Masse. Hva liker du å spise?

– Biff.

Hun gren på nesen. Biff var ikke favorittmaten hennes. – Siden du er i byen, kanskje du skal prøve noe annerledes. Noe eksotisk.

– Det er jeg med på. Jeg liker å ta sjanser.

Kerry hadde sluttet å ta sjanser for lenge siden, men av en eller annen grunn hadde denne mannen inspirert henne til å ta noen sjanser. Små sjanser, minnet hun seg selv om. Middag i dagslys i en folksom restaurant oppfylte disse kriteriene, så lenge hun forlot ham med bare et håndtrykk.

Kerry gled ned fra stolen, grep vesken sin og glattet på skjørtet sitt. – Greit, Ford, jeg skal ta deg med til et av favorittstedene mine, og gi deg noen tips om hva du burde se mens du er i byen. Så lenge du spanderer.

Han reiste seg fra krakken. – Det er et tilbud jeg ikke kan si nei til.

Det var det eneste tilbudet Kerry Roarke aktet å gi i kveld.

Ford hadde en plan – et tilfeldig møte og en hyggelig samtale. Han ville vinne Kerry Roarkes tillit og finne ut hva hun visste om drapet. Men han hadde ikke regnet med at hun var så tiltrekkende.

Han var irritert på Walker Ashton fordi han ikke hadde advart ham. Han hadde bare gitt ham navnet på baren hvor kontorpersonalet pleide å vanke på fredagene, og en generell beskrivelse av henne – blondt hår, lyse øyne, rundt en sytti høy. Han hadde ikke brydd seg med å si at disse øynene hadde en farge som Ford først nå hadde hørt om – fiolette. Han hadde heller ikke sagt at håret hennes falt til midten av ryggen hennes, og at kroppen var alt annet enn ubestemmelig, selv om hun skjulte yppige kurver under en svart jakke og skjørt. Og jammen hadde hun smilehull også. Ikke smilehull som lignet hans og Abbys, men et Shirley Temple-smilehull, like ved den høyre munnviken. Takket være søsteren sin, hadde han utholdt timer med klassiske filmer, og Shirley Temple hadde vært favoritten hennes. Hvis ikke ville han ikke visst hva et Shirley Temple-smilehull var.

Bortsett fra alt dette måtte han innrømme at Kerry Roarke var hyggelig å være sammen med. Kanskje for hyggelig. Han måtte ikke glemme at hun kanskje hadde vært bestefarens siste flamme før han døde, og hun kunne sitte på viktige opplysninger om drapet. Hun kunne til og med stå bak det, som Cole og Caroline hadde sagt.

For øyeblikket holdt hun ham fanget med munnen sin mens de spiste på en dyr restaurant ikke langt fra hotellet hans. Hun hadde villet ta ham med seg til en populær italiensk restaurant full av mennesker, men han hadde overbevist henne om at han ikke hadde noe imot å betale litt mer for et roligere sted. De hadde ført en hyggelig samtale om alt og intet. Han hadde besvart spørsmålene hennes og foreløpig hadde han ikke fortalt henne hvem han var. Foreløpig.

Etterfulgt av et lite avbrekk i samtalen deres, berørte hun munnen lett med en serviett før hun betraktet den halvspiste porsjonen hans. – Du har ikke spist mye.

– Jeg er ikke så sulten som jeg trodde. Han var heller ikke spesielt glad i fransk mat.

– Du likte ikke anden. Hun hørtes skuffet ut, og av en eller annen grunn plaget det Ford.

Han tok en bit til for å berolige henne. – Den var bare litt for fet for min smak.

Hun la servietten på bordet, satte seg tilbake og foldet armene under brystene. – Vel, det imponerer meg at du prøvde escargot, selv om jeg advarte deg. Jeg antar at du har lært leksen din, hmm?

Hun kunne ikke vite at han hadde spist det i en bistro i Paris. Litt hvitløk og masse smør greide ikke å skjule det det egentlig var – snegler. Han hadde lært leksen sin for lenge siden. Men han hadde på følelsen av at det ville bli mer vrient å opprettholde denne bondegutt-fasaden enn å skjule sine rike kulinariske opplevelser. Hun var vakker og fristende, men det var viktig å prøve å holde en viss avstand til henne. Til det motsatte var bevist, tilhørte hun fiendeleiren, en kvinne som var skyld i at onkelen hans var bak lås og slå. En kvinne som kanskje satt på viktige detaljer. Det måtte han huske. Ikke bare i kveld, men resten av den tiden han kom til å tilbringe i hennes selskap, hvis planen hans lyktes.

– Skal vi dele regningen? spurte hun og så på den svarte mappen med regningen i som lå på bordet.

– Nei, maʼam. Jeg betaler. Ford tok frem lommeboken sin og betalte. Det var så vidt han hadde nok kontanter, men han våget ikke å ta frem et kredittkort med det virkelige navnet sitt på. – Skal vi gå?

– Ja.

Da han gikk rundt bordet og dro stolen hennes tilbake, stirret hun forbauset på ham. – Dette er temmelig uvanlig.

– Hva da?

Hun tok den fremstrakte hånden hans og reiste seg. – Du er en gentleman, og de vokser ikke på trær nå til dags.

Hvis hun visste at han hadde løyet for henne – om navnet sitt, om det tapte førerkortet, om den egentlige grunnen til at han var i byen – ville hun ha oppfattet ham som alt annet enn en gentleman. Og det var noe som plaget Ford. Onkelen hans hadde lært ham at det å lyve var noe av det simpleste en mann kunne gjøre, spesielt for en kvinne. Han hadde ikke for vane å lyve for kvinner. Vanligvis pleide han å la dem få vite med en gang at han ikke var interessert i et seriøst forhold. Hvis det ikke var i orden for dem, lot ham dem bare gå. Det kunne være et ensomt liv, men han var ikke klar til å gifte seg og stifte familie. Kanskje kom han aldri til å bli det. Ikke hvis han risikerte å falle for en kvinne som ville gå lei av et liv i ødemarken og så dra sin vei, slik som moren hans hadde gjort.

Men det ville i hvert fall ikke bli noe problem med denne kvinnen, tenkte han idet de gikk ut av restauranten. Med en gang han hadde fått det han trengte av Kerry Roarke, ville han gå sin vei.

– Har du lyst til å gå en tur? spurte Kerry da de sto på fortauet.

– Gjerne. Du er guiden. Du fører an.

Kerry tok ham med seg et par kvartaler til en opplyst, vakker park og satte seg på en benk foran en fontene. Solen hadde gått ned, og himmelen glødet i oransje og blått. Ford satte seg ved siden av henne og passet på at det var anstendig plass mellom dem. Ellers kunne han risikere å glemme oppgaven sin, spesielt da hun la bena i kors og skjørtet gled høyere opp på låret hennes. Han bekjempet trangen til å stirre. Det var enda vanskeligere å bekjempe trangen til å røre.

Hun satte seg tilbake og sukket. – Jeg elsker dette stedet på kvelden, spesielt alle menneskene. Se for eksempel på den kvinnen og hunden der borte.

Motstrebende flyttet han oppmerksomheten fra Kerrys ben til en aldrende kvinne med en underlig blomsterhatt på hodet, som luftet en puddel med et halsbånd besatt av diamanter. – Interessant. Og ikke helt ulikt noen av de snobbete kvinnene i Crawley.

– Jeg antar at San Francisco må fortone seg merkelig for en som bor på gård, sa Kerry. – Kaotisk og eksentrisk.

– Ja, jeg er ikke vant til å se så mange mennesker drive rundt. Som var en løgn siden han hadde sett sin del av storbyer mens han hadde arbeidet for å selge sitt patenterte kyrfôr til ulike firmaer. Men han aktet ikke å fortelle henne det, spesielt siden hun under middagen flere ganger hadde sagt at hun likte å være sammen med en «alminnelig bonde». Det stemte at han hadde en bondes sjel, men han hadde en bankkonto som langt oversteg det de fleste bønder hadde.

Han la en arm rundt benkeryggen og motsto fristelsen til å berøre det nydelige blonde håret hennes. – Liker du deg her i byen?

– Ja visst. Det er en spennende by. Hun så på ham med disse fiolette øynene sine. – Og noen vil kanskje si at den er romantisk, men det har jeg ingen erfaring med.

Det hadde skjedd lite på den romantiske fronten for Ford i det siste også. Det hadde gått tre måneder siden han besøkte en «spesiell» venninne i Lincoln. For en måned siden flyttet hun til Chicago, og Ford hadde ufrivillig levd i sølibat siden. – Høres ut som en perfekt by å bo i hvis man er i det romantiske hjørnet.

Hun trakk på den ene skulderen. – Som alle andre byer har den sine baksider.

Ford merket seg den trette klangen i stemmen hennes, som om hun personlig hadde erfart denne baksiden. En god innfallsport. – Det har den sikkert, og spesielt siden du ikke kan dra på jobb uten å bli minnet på den drepte sjefen din.

– For å være ærlig var han ingen hyggelig mann. Sjarmerende på overflaten, men det og penger brukte han til å skaffe seg det han ville ha. Det er grunnen til at jeg ikke er overrasket over at noen ble lei av det og skjøt ham.

Men var hun den skyldige? Ford kunne ikke forestille seg at en kvinne med et slikt engleaktig ansikt og hyggelige vesen kunne være innblandet i drap. – Vet de hvem som gjorde det?

– De har arrestert sønnen hans. Hun foldet armene under brystene og stirret fremfor seg. – Kan vi snakke om noe annet?

– Greit. Ford hadde ikke hastverk. – Hva vil du snakke om?

– Vi kan snakke om det vi først begynte å snakke om, din tur rundt i byen. Et greit utgangspunkt kan være fra der du bor. Hva heter hotellet ditt?

– Vi passerte det på veien hit. Royalbrook.

Hun virket overrasket. – Ikke billig for en mann på et stramt budsjett.

– Vel, jeg reiser så lite at jeg tenkte jeg kunne unne meg såpass. Jeg har til og med suite med et par sofaer og minibar. Flotteste jeg har sett. Flere løgner. Ford hadde bodd på mange suiter med minibar. Og Cole hadde tipset ham om hotellet fordi det lå i nærheten av finansdistriktet og Ashton-Lattimer. Penger var ikke noe problem.

Kerry lekte med falden på skjørtet sitt og tiltrakk seg øyeblikkelig Fords oppmerksomhet. – Jeg antar at en suite kan være grei å ha i tilfelle du treffer en interessant kvinne du gjerne vil underholde.

– Jeg har allerede møtt en. Og det var sant.

Selv i det svake lyset så han at hun rødmet. – Jeg vet ikke hvor interessant jeg er, men jeg kjenner byen ut og inn. Hun så ned i fanget sitt. – Siden det er lørdag i morgen, så kan jeg kanskje være din personlige turguide.

Alt gikk som planlagt. Og det var til og med hennes forslag. – Gjerne. Håper bare ikke du har en kjæreste som blir sint på deg.

– Jeg har ingen kjæreste, så det er ikke noe problem.

Bra, tenkte Ford. Men det at hun tiltrakk ham var ikke bra. Det kunne by på problemer. Han måtte ikke glemme grunnen til at han hadde tatt kontakt med henne. – Når skal vi treffes?

– Klokken ni, kanskje? Jeg henter deg på hotellet?

– I en bil?

Hun smilte. – Jeg har ikke lyst til å bære deg på ryggen gatelangs i San Francisco.

Ford lo mens han tenkte på at han gjerne ville bære henne til sengs. En farlig tanke. – Greit. Klokken ni foran hotellet.

– Da sier vi det. Da er det på tide å komme seg hjem.

– Hvor bor du?

Hun pekte i motsatt retning av hotellet. – Den veien.

– Hvor er bilen din?

– Jeg går. Det er ikke lange veien.

De reiste seg samtidig, og ble stående så nær hverandre at Ford følte seg uvel. – Jeg kan følge deg hjem.

– Det er ikke nødvendig. Som jeg sa er det ikke lange veien, og dette strøket er ganske trygt.

– Det kan så være, men der hvor jeg kommer fra, følger vi kvinnene til døren.

Hun rettet på jakkeslagene sine. – Men jeg er ingen forsvarsløs kvinne, Ford Matthews. Jeg er faktisk mye tøffere enn jeg ser ut som.

Kanskje tøff nok til å få sjefen din drept, tenkte han. Men da hun fuktet leppene sine, merket han hvordan besluttsomheten hans vaklet. Pokker! – Jeg antar jeg må oppføre meg pent så jeg ikke gir deg grunn til å slå meg.

– Litt dårlig oppførsel ville jeg godtatt.

– Sier du det?

Hun flyttet seg nærmere. – Innenfor sømmelighetens grenser, selvfølgelig.

Ford hadde mange «usømmelige» tanker for øyeblikket. De kunne faktisk beskrives som skitne. Han ville kysse henne, men visste det var å utvise dårlig dømmekraft. Men slik tenkte tydeligvis ikke Kerry, for hun la en hånd rundt nakken hans og dro ham til seg.

Han hadde aldri sagt nei til et kyss fra en vakker kvinne før, og han gjorde det ikke nå heller. Munnen hennes fant ivrig hans, og han presset henne til seg. Kysset ble hektisk og lidenskapelig, og det var Kerry som først tok munnen til seg.

– Unnskyld, sa hun med blussende kinn. – Jeg ble visst revet med.

Hvis hun visste hva som rørte seg under beltestedet hans, ville hun skjønne at hun ikke var den eneste. – Du trenger ikke å unnskylde deg. Jeg nøt det.

Hun lo en forlegen liten latter. – Bare så du vet det, så oppfører jeg meg vanligvis ikke slik. Jeg har aldri kysset noen jeg nettopp har møtt. Det har aldri fristet meg.

– Vi får legge skylden på månen.

Hun stirret opp på den mørknende himmelen. – Jeg ser ingen måne.

– Kanskje den ikke har kommet opp ennå.

Hun møtte blikket hans. – Kanskje den er oppe i morgen kveld.

Tanken på at han skulle treffe henne igjen, behaget ham, men ikke av de riktige grunnene. – Vi ses i morgen.

– Klokken ni presis, sa hun idet hun tok et par skritt bakover.

Han stakk hendene i lommene sine. – Er du sikker på at jeg ikke skal følge deg hjem?

– Jeg tror ikke det er så lurt.

– Hvorfor ikke?

– Fordi jeg kanskje ville bedt deg inn, og noe sier meg at det kan være farlig.

Dermed gikk hun av gårde mens Ford ble stående og se etter henne. Da hun var forsvunnet mellom trærne, snudde han seg og gikk tilbake til hotellet sitt med hodet fullt av forvirrende tanker.

Kerry lukket inngangsdøren bak seg og lente seg mot den. Var hun heldig hadde Millie lagt seg. Hvis ikke måtte hun helt sikkert besvare spørsmål som hun ikke hadde lyst til å besvare.

– Hva har du bedrevet, unge kvinne?

Pokker også. Kerry gikk inn i stuen og fant Millicent Lantry Morrow Vandiver midt i manikyren sin. Hun satt i den røde ørelappstolen med en turkis turban som sto til kaftanen hennes, tullet rundt hodet. Takket være noen ansiktsløftninger som hadde gjort huden nærmest rynkefri, så hun mye yngre ut enn sine syttiåtte. Hun var elegant ukonvensjonell, en kvinne med et hjerte av gull som hadde overlevd tre ektemenn, og som hadde en hang til å plukke opp hjemløse sjeler. Kerry var intet unntak, men hun hadde blitt værende hos Millie lenger enn de fleste.

Kerry sank ned i den slitte sofaen som ifølge sin eier hadde hatt sin andel av besøkende, fra arbeidsløse skuespillere til utrettelige beilere og narkovrak. Hun sparket av seg skoene, og da hun skottet opp og så at Millie fortsatt ventet på et svar, sa hun så nonchalant som mulig: – Jeg har spist middag sammen med en venn.

Millie ble ved å file neglene sine. – Du har kysset noen.

Kerry mistet både munn og mæle og bare måpte. Endelig spurte hun: – Hva får deg til å tro det?

Hun viftet med en neglfil lik en dirigent som dirigerte et orkester. – Jenta mi, du gløder. Og leppestiften din er klint utover munnen din.

Kerry strøk seg øyeblikkelig over munnen med håndbaken. – Hvordan kan du vite at det ikke skjedde da jeg spiste?

Millie la filen fra seg og foldet hendene dydig i fanget sitt. – Engelen min, jeg har vært gift tre ganger og forelsket utallige ganger. Jeg vet når en kvinne har vært sammen med en ung mann.

Millies intuisjon var like forbløffende som den ungdommelige holdningen hennes, noe Kerry hadde lært for lenge siden. – Greit, jeg innrømmer at jeg fikk et godnatt-kyss. I virkeligheten var det hun som hadde gitt det.

– Hvem er denne unge mannen?

Kerry krøllet bena opp under seg. – Ikke le, men han er en bonde fra Midt-Vesten som er i byen på ferie. Jeg møtte ham i kveld.

Millie virket både overrasket og bekymret. – Du kysset en vilt fremmed mann.

Kerry ble het i kinnene. – Det var bare et alminnelig kyss. Men det hadde ikke vært noe alminnelig ved det. Hun husket fortsatt den berusende virkningen og ville gjerne ha mer av det samme.

Millie skjøv seg opp fra stolen og begynte å gå med avmålte skritt over gulvet. Kerry syntes hun ble skrøpeligere for hver dag som gikk, og det smertet å se henne slik.

Millie satte seg ved siden av henne i sofaen og tok Kerrys hender i sine. – Kerry Ann, da du flyttet inn hos meg, var du et redd barn, fullt av sinne og mistenksomhet. Siden den gangen har du blitt en tryggere kvinne. Likevel tror jeg at du fortsatt er meget sårbar, og det bekymrer meg.

– Hva mener du? Som om Kerry ikke visste det.

– Jeg ønsker selvfølgelig at du skal treffe menn, men du må være forsiktig. Jeg hater tanken på at du forelsker deg for fort.

– For Guds skyld, jeg har jo nettopp møtt ham. Jeg er ikke forelsket i ham. Men hun måtte innrømme at hun var svært tiltrukket av ham. – Dessuten drar han hjem om et par dager.

– Nettopp, men man kan gjøre alvorlige feilbedømninger i løpet av et par dagers tid.

Kerry tok hendene sine til seg og så på miniatyrbuddhaen som sto på salongbordet. – Jeg skal bare vise ham byen, Millie.

– Kanskje jeg skal bli med for å passe på sikkerheten din.

Det skulle tatt seg ut. – Det er ikke nødvendig, Millie. Vi er blant mennesker hele tiden. Jeg skal bare vise ham et par steder.

– Det kan godt hende at han vil vise deg et par steder – steder som ikke har noe med turisme å gjøre.

– Du har ikke engang møtt ham.

– Sant nok. Derfor kan du ta ham med deg på ettermiddagste. Med mindre du ikke har annet å gjøre, eller er redd for at jeg skal stjele ham fra deg.

Millie smilte skjelmsk, og Kerry måtte smile. – Det kan by på et problem med din sjarm og hans flotte utseende.

– Så han er kjekk?

Å, ja. – Du kan si det.

– Det vil jeg vurdere selv. Hun satte seg opp i sofaen og så på Kerry. – Nå går jeg ovenpå siden det begynner å bli sent.

– Jeg kommer straks opp for å børste håret ditt. Noe Kerry hadde gjort for henne de siste ti årene, en liten gestus i lys av alt det Millie hadde gjort for henne.

Millie vinket avfeiende med hånden. – Det blir ikke nødvendig, kjære. Du må legge deg til å sove og forberede morgendagen. Jeg vil at du skal være vel vitende om alt du gjør.

Etter at Millie hadde slept seg opp trappen, ble Kerry sittende på sofaen og grunne over Millies ord. Kanskje dette var dumt av henne. Kanskje hun tok en altfor stor sjanse. Men dypt i hjertet sitt trodde hun at hun kunne stole på Ford Matthews.

*

Ford følte at Kerry begynte å stole på ham, og selv om det var det han hadde planlagt, følte han seg som et svin. Men han måtte ikke glemme grunnen til at han hadde tatt kontakt med henne.

Han ville ta det med ro i morgen, ingenting måtte skje mellom dem. Det viktigste var at han fikk henne til å snakke om drapet. Men pokker også, han ville kysse henne igjen. Han ville gjøre mye mer enn det.

Han bestemte seg for å ringe hjem. Han grep telefonen på nattbordet og slo nummeret, mens han håpet at svogeren hans ville svare og ikke søsteren. Abby hadde sikkert vært sint det meste av dagen fordi han hadde snakket med mannen hennes i stedet for henne før han forlot hotellet.

– Hallo.

Han hadde flaks. – Hei, Russ. Hvordan går det?

– Hvis du mener hvordan det går med søsteren din, så skal hun få svare på det.

– Vent, jeg må snakke med deg før…

– Ford Ashton, jeg forlanger hodet ditt på et fat.

– God kveld til deg også, Abby.

– Hvorfor har du ikke ringt før nå? Jeg har sittet her og ventet på å høre hvorfor du plutselig bestemte deg for å dra til California.

Tydeligvis hadde ikke historien nådd de lokale nyhetsstasjonene. – Det var kausjonsmøte om Grant i dag.

Hun trakk skjelvende pusten. – Kausjonsmøte? Har de arrestert ham?

– Ja, og det verste er at de har tenkt å la ham sitte i fengsel frem til rettssaken. De er redd for at han skal fordufte.

– Å, herregud. Snakket du med ham?

– Nei, han får ikke ta imot besøk.

– Dette er sinnssykt! Onkel Grant kan ikke ha gjort dette.

Han hatet å høre Abby så oppbrakt, spesielt på grunn av graviditeten. Han visste såpass at det å bære på tvillinger var risikofylt nok uten følelsesmessig stress. – Ro deg ned, Abby. Jeg skal renvaske ham, om det så er det siste jeg gjør.

– Hvordan skal du greie det?

Han fortalte om Kerry og planene sine. – Er hun vakker? spurte Abby da han var ferdig.

– Ja, det er hun.

– Å, flott. Jeg håper du hindrer den lille hjernen din i å overta den store hjernen din.

– Ikke morsomt, Abby. Dette er alvor. Jeg treffer henne for å skaffe meg informasjon, ikke for å forføre henne. Dessuten er hun hyggelig. Veldig hyggelig, beskjeden, og det plaget Ford mest. Kanskje alle hadde tatt feil av henne.

– Vet du hva, Ford? Kanskje du skulle forføre henne, hvis det er den eneste måten å skaffe til veie informasjon på.

– Det mener du ikke, Abby.

– Normalt ville jeg ikke engang ha vurdert det. Men hvis denne kvinnen står bak drapet, eller hvis hun beskytter drapsmannen, da er det meste tillatt. Det er Grants liv vi snakker om. Bokstavelig talt. Han kan få maksimum straff for en forbrytelse han ikke har begått.

Som var dødsstraff. Det knøt seg i magen til Ford ved tanken på det.

– Jeg er enig, Abby. Jeg gjør det som må gjøres for å renvaske ham. Men er denne kvinnen uskyldig, kommer jeg til å ha dårlig samvittighet resten av livet.

– Ikke la henne påvirke dømmekraften din, Ford.

Noen ganger trodde han at Kerry Roarke allerede påvirket dømmekraften hans, og han hadde bare kjent henne i fem timer. – Jeg gjør det som må gjøres, Abby. Og hvis dette viser seg å være en blindvei, gir jeg ikke opp. Jeg blir her til jeg finner den skyldige.

– Jeg skulle ønske jeg kunne være sammen med deg.

Ford hatet tårene han hørte i Abbys stemme. Hun gråt sjeldent, men han forsto at hun følte behov for det nå. – Du må tenke på tvillingene og helsen din, Abby. Dette er allerede for stressende for deg.

– Ja, men jeg takler det. Dessuten så har jeg Russ.

– Apropos Russ, takk ham nok en gang for at han holder stedet i orden.

– Det skal jeg. Sammen med Buck.

Han var takknemlig for at han hadde Buck Collier også. Formannen hadde jobbet på gården så lenge Ford kunne huske. På mange måter hadde han også vært en surrogat-far. Mennene i Abbys og hans liv hadde i det minste vært flotte rollemodeller. – Jeg skal holde deg informert. Hvil litt nå.

– Du også, Ford. Og vær forsiktig. Jeg vil ikke at du skal bli såret.

Såret? Hvor hadde det kommet fra? Ford Ashton ble ikke såret. Den følelsen hadde han aldri tillatt seg å eie, ikke siden den dagen moren forsvant. – Det går bra, Abby. Og hvis jeg skulle være så heldig å få snakke med Grant, skal jeg hilse så mye fra deg.

– Gjør det. Og i mellomtiden slår du på tråden en gang iblant, ikke sant?

– Jeg ringer når jeg har sjansen. Men i morgen vil det kanskje bli umulig. I morgen planla han å være sammen med Kerry Roarke hele dagen.

